**Ομιλία του Ανδρέα Αντωνίου στην Εκδήλωση για την**

 **Έναρξη της Πνευματικής Περιόδου 2018-2019**

**23 Σεπτεμβρίου 2018**

**Κατηχητικό Σχολείο**

**Ξεπερασμένο ή μια αναγκαιότητα**

Αρχίζω με μια ερώτηση: Κατηχητικό – Ξεπερασμένο ή μια αναγκαιότητα;

Οι εποχές έχουν αλλάξει, οι προτεραιότητες είστε μάρτυρες, έχουν αλλάξει, να μην μπω σε λεπτομέρειες, τα πάντα έχουν αλλάξει. Τελικά υπάρχει και κάτι που δεν έχει αλλάξει;

 Το πολύ κοσμικό πνεύμα που επικρατεί στο σημερινό άνθρωπο, ο οποίος έχει στρέψει την προσπάθειά του να ζήσει καλύτερα με μεγαλύτερη άνεση και λιγότερο κόπο, έχει απλώσει τα πλοκάμια του παντού και δεν έχει αφήσει κανένα ανεπηρέαστο.

 Τελικά, η θέση του Κατηχητικού ποια είναι; Αλήθεια, αν το παιδί σας ζητούσε να του προτείνετε ένα σημερινό πρότυπο, πόσο εύκολα θ’ απαντούσατε;

 Ας επανέλθουμε όμως στο κοσμικό πνεύμα που αρκετοί έχουν κάνει σημαία και λάβαρο, μπορεί να τηρήσει τις υποσχέσεις που δίνει;

 Αν όλα έχουν αλλάξει, υπάρχουν κάποια πράγματα που δεν αλλάζουν ποτέ και κανείς μα κανείς δεν μπορεί να τ’ αλλάξει.

 Ο άνθρωπος, ο κάθε άνθρωπος της κάθε εποχής, ανεξάρτητα από τις υποκειμενικές του θέσεις, γεννήθηκε μ’ ένα συγκεκριμένο προορισμό. Την αγιότητα, την απόκτηση της Βασιλείας του Θεού, άσχετα αν το αποδέχεται ή το απορρίπτει.

 Το θέμα είναι πώς μπορεί να καταλήξει στον προορισμό του;

 Με το να επιλέγετε να εμπιστεύεστε τα παιδιά σας στο Κατηχητικό μας, δεν κάνετε απλώς μια σωστή επιλογή. Δίνετε στο παιδί σας τη δυνατότητα να βρει τον αληθινό του προορισμό.

 Επενδύετε στην πνευματική θωράκιση του παιδιού σας, για να μπορέσει ν’ αντισταθεί στους άπειρους κινδύνους που το περιβάλλουν.

 Το Κατηχητικό θα δώσει στο παιδί σας ένα πανίσχυρο όπλο, μια αλάνθαστη πυξίδα, όχι αυτήν που δείχνει αδιάκοπα το βορρά, αλλά εκείνην που δείχνει αδιάκοπα το Χριστό.

 Τα παιδιά είναι ακόμη εύπλαστα. Εύκολα μπορεί να ριζώσει μέσα τους και να καρποφορήσει ο λόγος του Θεού. Κι αν κάποτε στο δρόμο τους παραστρατήσουν, αποπροσανατολιστούν, γονατίσουν, πάλι θα γυρίσουν στο Χριστό.

 Αλλοίμονο, όμως, αν μεγαλώσουν χωρίς Χριστό. «Ψυχή και Χριστός σας χρειάζονται, τίποτ’ άλλο», έλεγε ο Άγιος Κοσμάς ο Αιτωλός. «Αυτά τα δύο όλος ο κόσμος να πέσει απάνω σας δεν μπορεί να σας τα πάρει, εκτός και αν τα δώσετε με τη θέλησή σας».

 Μέσα από τις κατηχητικές συγκεντρώσεις το παιδί σας θα γνωρίσει τα υπερόπλα της πίστης μας και θα μάθει να τα αξιοποιεί:

Προσευχή - Δεν είναι υπερόπλο;

Ο Μωυσής δεν είναι με την προσευχή που χώρισε τη θάλασσα στα δύο; Ο προφήτης Ηλίας δεν είναι με την προσευχή που έκλεισε κι άνοιξε τους ουρανούς; Ο Ιησούς του Ναυή, διάδοχος του Μωυσή, δεν είναι με την προσευχή που σταμάτησε τη γη να κινείται για 23 ώρες κι ο προφήτης Ησαΐας άλλη μία, σύνολο 24, μία ολόσωστη μέρα;

Οι 3 παίδες, με την προσευχή δροσίζονταν μέσα στην κάμινο του πυρός, ο Ιωακείμ και η στείρα Άννα μετά από 40 ήμερη προσευχή απόκτησαν παιδί σε βαθιά γεράματα, και τι παιδί, τη Δέσποινα Θεοτόκο, τη βασίλισσα τ’ ουρανού και της γης. Θέλετε παραδείγματα κι από την Καινή Διαθήκη; Χιλιάδες, δεν είναι όμως της ώρας. Η αναφορά στα πιο πάνω παραδείγματα έγινε για να ξέρετε ποια πρότυπα γνωρίζουν τα παιδιά σας στο Κατηχητικό.

Άλλο υπερόπλο η νηστεία. Δεν είναι υπερόπλο; Αυτή εκδιώκει τους δαίμονες. Υπενθυμίζω τα λόγια του Κυρίου μας μετά από σχετικό θαύμα:

«Το δαιμόνιο τούτο δεν εξέρχεται παρά μόνο με προσευχή και νηστεία».

 Μυστήρια: Στο Κατηχητικό δίνεται η ευκαιρία στο παιδί, αφού αντιληφθεί τον τεράστιο ρόλο που διαδραματίζουν τα μυστήρια στη ζωή του, να συμμετέχει συνειδητά στη μυστηριακή ζωή της Εκκλησίας. Υπενθυμίζω τα λόγια του Κυρίου: «Ο τρώγων μου τη σάρκα και πίνων μου το αίμα έχει ζωήν αίωνιον», διαφορετικά «ουκ έχει ζωήν εν εαυτώ» μ’ άλλα λόγια είναι νεκρός, ζωντανός νεκρός, αφού απλά δεν είναι συνδεδεμένος με την πηγή της ζωής.

 Μ’ όλα αυτά, λοιπόν, το παιδί πλησιάζει συνειδητά το πρόσωπο του Λυτρωτή μας Χριστού, γνωρίζει τους όσιους πατέρες που αγωνίστηκαν φιλότιμα, έγιναν στρατιώτες του Χριστού, νίκησαν τα πάθη τους κι εξόντωσαν το διάβολο, αυτοί «οι λοκατζήδες της Εκκλησίας μας» όπως τους αποκαλούσε ο νυν άγιος της πίστης μας π. Παΐσιος Αγιορείτης, και στεφανώθηκαν από το Χριστό με το άφθαρτο στεφάνι. Βλέπετε πόσα πρότυπα μπορεί να προβάλει η Εκκλησία, χωρίς ν’ ανησυχεί, χωρίς ν’ αμφιβάλλει για την ορθότητά της. Πάνω απ’ όλους κι απ’ όλα, προβάλλει φυσικά το μοναδικό κι αιώνιο κι ασύγκριτο πρότυπο, τον Κύριο μας Ιησού Χριστό.

 Γνωρίζει επίσης το παιδί τις αιώνιες αλήθειες, δε βαδίζει στα τυφλά, αγωνίζεται να ζήσει τις αρετές της πίστης μας, ανακαλύπτοντας έτσι την ομορφιά της χριστιανικής ζωής.

 Ως επίλογο, για ν’ απαντήσουμε και στο ερώτημα με το οποίο ξεκινήσαμε, το κατηχητικό έργο δεν είναι πια ξεπερασμένο, δε θα είναι ποτέ ξεπερασμένο, μάλιστα στις μέρες μας καθίσταται πιο επίκαιρο από ποτέ.

 Αγαπητοί γονείς, στείλτε τα παιδιά σας στο Κατηχητικό μ’ εμπιστοσύνη και βεβαιότητα ότι η φοίτησή τους θ’ αποδειχθεί επωφελής. Ο Χριστός θα φροντίσει ώστε ο σπόρος που θα ρίξουν οι κατηχητές στις καρδιές τους να καρποφορήσει πλούσια, διότι η καρποφορία δεν είναι επίτευγμα κανενός άλλου παρά μόνο του Χριστού. Όπως μας βεβαιώνει ο Απ. Παύλος «ο Παύλος εφύτεψε, ο Απολλώς επότισε, ο Θεός ηύξανε».

 Και κλείνω μ’ ένα δίστιχο, ομοιοκαταληξία σίγουρα έχει, τις συλλαβές όμως δεν τις έχω μετρήσει αν συμφωνούν, όμως αυτό δε νομίζω να έχει και πολλή σημασία:

 Γονείς, αφού τα παιδιά σας αγαπάτε,

 το Κατηχητικό Σχολείο μας ποτέ μην το ξεχνάτε.